CELEX: 32020D0791
Language: el
Date: 2020-06-10 00:00:00
Title: Απόφαση (ΕΕ) 2020/791 του Συμβουλίου της 10ης Ιουνίου 2020 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της 13ης συνόδου της επιτροπής τεχνικών εμπειρογνωμόνων του Διακυβερνητικού Οργανισμού Διεθνών Σιδηροδρομικών Μεταφορών όσον αφορά την έγκριση τροποποιήσεων των ενιαίων τεχνικών προδιαγραφών για τις εμπορευματικές φορτάμαξες, τη σήμανση οχήματος και τον θόρυβο του τροχαίου υλικού και όσον αφορά την έγκριση πλήρους αναθεώρησης των κανόνων για την πιστοποίηση και τον έλεγχο των υπεύθυνων για τη συντήρηση φορέων, καθώς και των προδιαγραφών για τα εθνικά μητρώα οχημάτων

17.6.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 193/7
               
            
         ΑΠΟΦΑΣΗ (ΕΕ) 2020/791 ΤΟΥ ΣΥΜΒΟΥΛΙΟΥ
         της 10ης Ιουνίου 2020
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της 13ης συνόδου της επιτροπής τεχνικών εμπειρογνωμόνων του Διακυβερνητικού Οργανισμού Διεθνών Σιδηροδρομικών Μεταφορών όσον αφορά την έγκριση τροποποιήσεων των ενιαίων τεχνικών προδιαγραφών για τις εμπορευματικές φορτάμαξες, τη σήμανση οχήματος και τον θόρυβο του τροχαίου υλικού και όσον αφορά την έγκριση πλήρους αναθεώρησης των κανόνων για την πιστοποίηση και τον έλεγχο των υπεύθυνων για τη συντήρηση φορέων, καθώς και των προδιαγραφών για τα εθνικά μητρώα οχημάτων
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Ένωση προσχώρησε στη σύμβαση περί των διεθνών σιδηροδρομικών μεταφορών της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999 (COTIF), σύμφωνα με την απόφαση 2013/103/ΕΕ του Συμβουλίου (1).
                  
               
                     (2)
                  
                  
                     Όλα τα κράτη μέλη, πλην της Κύπρου και της Μάλτας, είναι συμβαλλόμενα μέρη της σύμβασης COTIF.
                  
               
                     (3)
                  
                  
                     Δυνάμει του άρθρου 13 παράγραφος 1 στοιχείο στ) της σύμβασης COTIF, συστάθηκε η επιτροπή τεχνικών εμπειρογνωμόνων (CTE) του Διακυβερνητικού Οργανισμού Διεθνών Σιδηροδρομικών Μεταφορών (OTIF).
                  
               
                     (4)
                  
                  
                     Δυνάμει του άρθρου 20 παράγραφος 1 στοιχείο β) της σύμβασης COTIF και σύμφωνα με το άρθρο 6 του προσαρτήματος ΣΤ (APTU), η CTE είναι αρμόδια να εγκρίνει ή να τροποποιεί, μεταξύ άλλων, τις ενιαίες τεχνικές προδιαγραφές (ΕΤΠ) που αφορούν τις εμπορευματικές φορτάμαξες, τη σήμανση οχήματος και τον θόρυβο του τροχαίου υλικού. Σύμφωνα με το άρθρο 13 παράγραφοι 1, 4 και 5 του προσαρτήματος Ζ (ATMF), η CTE είναι επίσης αρμόδια να λαμβάνει αποφάσεις για την κατάρτιση ή την τροποποίηση, τη συγχώνευση ή την απόσυρση των εθνικών μητρώων οχημάτων (NVR). Τέλος, σύμφωνα με το άρθρο 15 παράγραφος 2 του προσαρτήματος Ζ (ATMF), η CTE είναι αρμόδια για την έγκριση και την τροποποίηση των κανόνων για την πιστοποίηση και τον έλεγχο των υπεύθυνων για τη συντήρηση φορέων (ΥΣΦ).
                  
               
                     (5)
                  
                  
                     Η CTE έχει συμπεριλάβει στην ημερήσια διάταξη της 13ης συνόδου της, η οποία θα πραγματοποιηθεί στις 16 και 17 Ιουνίου 2020, πρόταση αποφάσεων σχετικά με την τροποποίηση των ΕΤΠ για τις εμπορευματικές φορτάμαξες, τη σήμανση οχήματος και τον θόρυβο του τροχαίου υλικού και πλήρη αναθεώρηση των κανόνων για την πιστοποίηση και τον έλεγχο των ΥΣΦ καθώς και πλήρη αναθεώρηση των προδιαγραφών για τα εθνικά μητρώα οχημάτων (NVR).
                  
               
                     (6)
                  
                  
                     Κρίνεται σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της CTE, δεδομένου ότι οι προτεινόμενες τροποποιήσεις θα είναι δεσμευτικές για την Ένωση.
                  
               
                     (7)
                  
                  
                     Στόχος των εν λόγω προτεινόμενων τροποποιήσεων είναι η ευθυγράμμιση των ΕΤΠ για τις εμπορευματικές φορτάμαξες, τη σήμανση οχήματος και τον θόρυβο του τροχαίου υλικού, καθώς και των κανόνων για την πιστοποίηση και τον έλεγχο των ΥΣΦ, με τους εκτελεστικούς κανονισμούς (ΕΕ) 2019/774 (2), (ΕΕ) 2019/776 (3), (ΕΕ) 2019/773 (4) και (ΕΕ) 2019/779 (5) της Επιτροπής, αντιστοίχως. Οι προδιαγραφές για τα NVR έχουν επικαιροποιηθεί υπό το πρίσμα της εκτελεστικής απόφασης (ΕΕ) 2018/1614 της Επιτροπής (6).
                  
               
                     (8)
                  
                  
                     Οι προτεινόμενες τροποποιήσεις συνάδουν με το δίκαιο και τους στρατηγικούς στόχους της Ένωσης, διότι συμβάλλουν στην ευθυγράμμιση της νομοθεσίας του OTIF με τις ισοδύναμες διατάξεις του δικαίου της Ένωσης και, επομένως, οι εν λόγω προτεινόμενες τροποποιήσεις θα πρέπει να υποστηριχθούν από την Ένωση,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της 13ης συνόδου της επιτροπής τεχνικών εμπειρογνωμόνων (CTE) του Διακυβερνητικού Οργανισμού Διεθνών Σιδηροδρομικών Μεταφορών (OTIF) όσον αφορά τις τροποποιήσεις των ενιαίων τεχνικών προδιαγραφών (ΕΤΠ) για τις εμπορευματικές φορτάμαξες, τη σήμανση οχήματος και τον θόρυβο του τροχαίου υλικού, όσον αφορά πλήρη αναθεώρηση των κανόνων για την πιστοποίηση και τον έλεγχο των υπεύθυνων για τη συντήρηση φορέων (ΥΣΦ) και όσον αφορά πλήρη αναθεώρηση των προδιαγραφών για τα εθνικά μητρώα οχημάτων (NVR), είναι αυτή που καθορίζεται στο έγγραφο ST 7725/20 (7).
         
         
            Άρθρο 2
            Μόλις εκδοθούν, οι αποφάσεις της CTE δημοσιεύονται στην Επίσημη Εφημερίδα της Ευρωπαϊκής Ένωσης και αναφέρεται η ημερομηνία έναρξης ισχύος τους.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 10 Ιουνίου 2020.
            
               
                  Για το Συμβούλιο
               
               
                  Η Πρόεδρος
               
               A. METELKO-ZGOMBIĆ
            
         
         
            (1)  Απόφαση 2013/103/ΕΕ του Συμβουλίου, της 16ης Ιουνίου 2011, για την υπογραφή και τη σύναψη της συμφωνίας μεταξύ της Ευρωπαϊκής Ένωσης και της Διακυβερνητικής Οργάνωσης περί των διεθνών σιδηροδρομικών μεταφορών σχετικά με την προσχώρηση της Ευρωπαϊκής Ένωσης στη σύμβαση περί των διεθνών σιδηροδρομικών μεταφορών (COTIF), της 9ης Μαΐου 1980, όπως τροποποιήθηκε από το πρωτόκολλο του Βίλνιους στις 3 Ιουνίου 1999 (ΕΕ L 51 της 23.2.2013, σ. 1).
         
            (2)  Εκτελεστικός κανονισμός (ΕΕ) 2019/774 της Επιτροπής, της 16ης Μαΐου 2019, για την τροποποίηση του κανονισμού (ΕΕ) αριθ. 1304/2014 όσον αφορά την εφαρμογή της τεχνικής προδιαγραφής διαλειτουργικότητας για το υποσύστημα «Τροχαίο υλικό — Θόρυβος» στις υφιστάμενες εμπορευματικές φορτάμαξες (ΕΕ L 139I της 27.5.2019, σ. 89).
         
            (3)  Εκτελεστικός κανονισμός (ΕΕ) 2019/776 της Επιτροπής, της 16ης Μαΐου 2019, για την τροποποίηση των κανονισμών (ΕΕ) αριθ. 321/2013, (ΕΕ) αριθ. 1299/2014, (ΕΕ) αριθ. 1301/2014, (ΕΕ) αριθ. 1302/2014, (ΕΕ) αριθ. 1303/2014 και (ΕΕ) 2016/919 της Επιτροπής και της εκτελεστικής απόφασης 2011/665/ΕΕ της Επιτροπής όσον αφορά την ευθυγράμμιση με την οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου και την υλοποίηση των ειδικών στόχων που καθορίζονται στην κατ’ εξουσιοδότηση απόφαση (ΕΕ) 2017/1474 της Επιτροπής (ΕΕ L 139I της 27.5.2019, σ. 108).
         
            (4)  Εκτελεστικός κανονισμός (ΕΕ) 2019/773 της Επιτροπής, της 16ης Μαΐου 2019, σχετικά με την τεχνική προδιαγραφή διαλειτουργικότητας για το υποσύστημα «διεξαγωγή και διαχείριση της κυκλοφορίας» του σιδηροδρομικού συστήματος της Ευρωπαϊκής Ένωσης και με την κατάργηση της απόφασης 2012/757/ΕΕ (ΕΕ L 139I της 27.5.2019, σ. 5).
         
            (5)  Εκτελεστικός κανονισμός (ΕΕ) 2019/779 της Επιτροπής, της 16ης Μαΐου 2019, για τον καθορισμό λεπτομερών διατάξεων για σύστημα πιστοποίησης των φορέων υπεύθυνων για τη συντήρηση οχημάτων κατ’ εφαρμογή της οδηγίας (ΕΕ) 2016/798 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΕ) αριθ. 445/2011 της Επιτροπής (C/2019/3582 - ΕΕ L 139I της 27.5.2019, σ. 360).
         
            (6)  Εκτελεστική απόφαση (ΕΕ) 2018/1614 της Επιτροπής, της 25ης Οκτωβρίου 2018, σχετικά με τον καθορισμό προδιαγραφών για τα μητρώα οχημάτων που αναφέρονται στο άρθρο 47 της οδηγίας (ΕΕ) 2016/797 του Ευρωπαϊκού Κοινοβουλίου και του Συμβουλίου και για την τροποποίηση και την κατάργηση της απόφασης 2007/756/ΕΚ της Επιτροπής (ΕΕ L 268 της 26.10.2018, σ. 53).
         
            (7)  Το έγγραφο ST 7725/20 βρίσκεται στη θέση http://register.consilium.europa.eu